A Tanács 1863/95/EK rendelete
(1995. július 17.)
a gabonafélék piacának közös szervezéséről szóló 1766/92/EK rendelet és a burgonyakeményítő előállítására vonatkozó kontingensrendszer létrehozásáról szóló 1868/94/EK rendelet módosításáról
AZ EURÓPAI UNIÓ TANÁCSA,
tekintettel az Európai Közösséget létrehozó szerződésre és különösen annak 42. és 43. cikkére,
tekintettel a Bizottság javaslatára,
tekintettel az Európai Parlament véleményére [1],
tekintettel a Gazdasági és Szociális Bizottság véleményére [2],
mivel a Tanács 1766/92/EGK rendeletének 8. cikke [3] a burgonyakeményítő gyártására szánt burgonya termelői számára kompenzációfizetési rendszerről rendelkezik; mivel a burgonyakeményítő túltermelésének elkerülése végett az ilyen kompenzációs összegeket csak annak a valamely burgonyatermelő által egy burgonyakeményítő-gyártó vállalkozás részére leszállított burgonyamennyiségnek a vonatkozásában kell kifizetni, amely által ez a vállalkozás nem lépi túl a kontingenskeretet;
mivel az 1868/94/EK rendelet [4] 2. cikke megállapítja a tagállamok burgonyakeményítő-termelésre vonatkozó kontingenseit az 1995/96., az 1996/97. és az 1997/98. gazdasági évre; mivel Ausztria, Finnország és Svédország csatlakozása szükségessé teszi kontingensek kijelölését e tagállamok számára; mivel e tagállamokban a burgonyakeményítő-ágazat fejlődése az 1868/94/EK rendeletben előirányzott referenciaidőszakban eltért más tagállamokétól; mivel ezért a kontingenseket egy reprezentatívabb időszak alapján kell kiosztani; mivel a kontingensek kiosztásához más tagállamokban használt alap nem megfelelő Ausztria, Finnország és Svédország esetében, mert az1543/93/EGK rendelet [5] 1. cikkében említett támogatás azoknak nem járt; mivel ezért a kontingenst az egyes tagállamokban az 1993. naptári év folyamán termelt olyan burgonyakeményítő-mennyiség alapján kell kiosztani, amelyre vonatkozóan nemzeti támogatást fizettek;
mivel figyelembe kell venni azt a tényt, hogy Finnországban az 1993. év kevésbé tükrözte a szokásos termelési szintet, mint Ausztriában és Svédországban; mivel Finnország esetében kiegészítő kontingenst kell megállapítani az 1993-ban területpihentetési kötelezettségből fakadóan elmaradt termelésre vonatkozóan;
mivel ugyanakkor az érintett három tagállamban felmerülő, a strukturális alkalmazkodáshoz, a kihasználatlan termelési kapacitáshoz és a kontingensrendszer bevezetése előtt vállalt befektetésekhez kapcsolódó különleges nehézségek miatt a fent említett kontingenseket ki kell igazítani;
mivel egy hibából következően az 1868/94/EK rendelet 6. cikkének (1) és (2) bekezdése ellentmondásosnak tűnik; mivel az érthetőség kedvéért az említett cikket módosítani kell,
ELFOGADTA EZT A RENDELETET:
1. cikk
Az 1766/92/EGK rendelet 8. cikke a következőképpen módosul:
1. a (2) bekezdés helyébe a (2) bekezdés a) pontja lép;
2. az említett bekezdés a következő ponttal egészül ki:
"b) Az a) pont sérelme nélkül a kompenzációs összeget csak arra a burgonyamennyiségre vonatkozóan lehet kifizetni, amelyről a burgonyatermelő és a burgonyakeményítő-gyártó vállalkozás közötti szerződés rendelkezik, és amely az 1868/94/EK rendelet 2. cikkének (2) bekezdésében említett kontingenskeretet nem lépi túl."
2. cikk
Az 1868/94/EK rendelet a következőképpen módosul:
1. 2. cikkben:
a) az (1) bekezdés táblázata helyébe a következő táblázat lép:
"Dánia | 178460 tonna |
Németország | 591717 tonna |
Spanyolország | 2000 tonna |
Franciaország | 281516 tonna |
Hollandia | 538307 tonna |
Ausztria | 49100 tonna |
Finnország | 54750 tonna |
Svédország | 63900 tonna |
| 1759750 tonna" |
b) a (2) bekezdés a második francia bekezdése után a következő albekezdéssel egészül ki:
"Ugyanakkor Ausztria, Finnország és Svédország esetében a tagállam osztja ki az (1) bekezdésben említett kontingenst a burgonyakeményítő-gyártó vállalkozások számára az 1995/96., az 1996/97. és az 1997/98. gazdasági évre, különösen az e vállalkozások által az 1993. naptári évben termelt, és nemzeti támogatás tárgyát képező burgonyakeményítő-mennyiség alapján."
2. a 6. cikkben:
a) az (1) bekezdésben "Az 5. cikk sérelme nélkül" szavakat törölni kell;
b) a (2) bekezdésben a "sérelme nélkül" szavak helyébe az "eltérően" szó lép.
3. cikk
Ez a rendelet az Európai Közösségek Hivatalos Lapjában való kihirdetése napján lép hatályba.
Ezt a rendeletet 1995. július 1-jétől kell alkalmazni.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Luxembourgban, 1995. július 17-én.